La Cambra de Comerç de Barcelona veu amb "preocupació" els "greus perjudicis econòmics, tant a Catalunya com a l'Estat espanyol i Europa" provocats pels talls de vies estratègiques com l'AP-7 promoguts pel Tsunami Democràtic, però assegura que són "clarament inferiors als causats per la manca d'inversió de l'Estat" a Catalunya. En un comunicat, l'ens presidit per Joan Canadell dona "suport i solidaritat" als empresaris i autònoms afectats pels talls, especialment als del sector del transport. Amb tot, també recorda que la crida a la mobilització "no és més que la reacció, no desitjada, però legítima, a la negativa reiterada de l'Estat a negociar una solució política al conflicte innegable que viu Catalunya".  En aquest sentit, la Cambra de Barcelona demana al PSOE i Unides Podem, que han firmat un preacord de govern, "concreció" i una "aposta clara pel diàleg amb l'objectiu de restablir l'estabilitat econòmica i els drets i llibertats de Catalunya".   Segons la Cambra, l'estabilitat només s'aconseguirà amb una "aposta decidida pel diàleg entre institucions" per trobar una "solució política al conflicte" que permeti un "retorn a un marc econòmicament estable per a les empreses".  Davant de les protestes del Tsunami, la Cambra diu que hi ha infraestructures pendents a Catalunya com el desdoblament de la N-II, una de les vies més transitades de l'Estat pel transport pesant o el corredor mediterrani.  De fet, segons la Cambra, el conflicte català té "entre altres motius" la "persistent manca d'inversions que afecten fa dècades al sector empresarial".

Summary: La Cambra veu amb "preocupació" el cost econòmic dels talls però diu que és "inferior" al dèficit en inversions


El sector turístic de Tarragona reclama que s'iniciï de forma immediata el projecte de la terminal i que entri en funcionament "com més aviat millor". La Federació Empresarial d'Hosteleria i Turisme de Tarragona (FEHT) ha lamentat aquest dimecres en un comunicat que encara no hi hagi cap terminal de creuers al port de Tarragona i que "encara hi hagi dubtes" sobre on ha d'anar la infraestructura, planificada des de fa cinc anys. En la mateixa línia, alerten del risc que les companyies de creuers deixin de treballar a la destinació per "les dificultats afegides que se'ls generen". D'altra banda, demanen la construcció urgent del dic de Prats, a Vila-seca. La FEHT, que agrupa el sector empresarial de l'allotjament i restauració de la demarcació, lamenta que fins al 2021 s'hagi de continuar operant l'activitat creuerística amb aquestes condicions. "Sense una terminal adequada, ni amb els corresponents serveis bàsics, tot i la determinació d'una gran companyia de creuers –Costa Cruceros- per la nostra destinació", anoten. Segons la federació, la situació "posa en risc l'aposta" de Costa Cruceros pel territori, un fet que els preocupa. Finalment, reclamen la construcció urgent del dic de Prats, una infraestructura que qualifiquen de "clau" per a Vila-seca i la Costa Daurada. Segons la FEHT, l'obra ha d'ajudar a regenerar la platja de la Pineda, important per al desenvolupament turístic del municipi, i també ha de millorar la seguretat enfront d'una incidència a la monoboia, prioritari per prevenir un eventual desastre ecològic.

Summary: El sector turístic clama per l'inici del projecte de la terminal de creuers de Tarragona


Els eurodiputats Carles Puigdemont i Toni Comín han presentat un recurs d'empara al Tribunal Constitucional pel rebuig del Suprem a retirar les seves ordres de detenció i ingrés a presó a Espanya. Arran de la sentència del Tribunal de Justícia de la Unió Europea sobre Oriol Junqueras i el seu reconeixement com a eurodiputats, la defensa de Puigdemont i Comín demana "deixar sense efecte" les peticions de detenció per garantir la seva "llibertat de circulació per complir amb les seves obligacions com a diputats del Parlament Europeu". A més, també exigeix suspendre cautelarment "qualsevol altra mesura restrictiva a la seva llibertat", com les euroordres, que Bèlgica, de fet, ja ha aturat.  En el seu recurs al Constitucional, al qual ha tingut accés l'ACN, l'advocat Gonzalo Boye també planteja l'opció que els magistrats plantegin una pregunta prejudicial al Tribunal de Justícia de la Unió Europea sobre els efectes de la sentència del 19 de juliol en els seus clients.  En concret, Boye argumenta que la seva demanda s'hauria d'estimar totalment, però que si els magistrats tenen "dubtes" poden plantejar a Luxemburg si "la decisió de no aixecar les ordres de recerca, captura i ingrés a presó vulnera els drets fonamentals reconeguts a la Carta dels Drets Fonamentals de la Unió Europea".  El recurs d'empara al Constitucional arriba arran del rebuig del Suprem als recursos precedents de Puigdemont i Comín contra la seva ordre de detenció.

Summary: Puigdemont i Comín demanen empara al TC pel rebuig del Suprem a retirar les seves ordres de detenció a Espanya


La candidata del PSC al 20-D, Carme Chacón, ha aprofitat que aquest dilluns al vespre celebrava el seu míting a Cornellà per fer una apel·lació directa al suport històric que el Baix Llobregat –comarca a la que pertany el municipi- ha donat al PSC en unes eleccions, i especialment a les espanyoles. "El Baix Llobregat sempre dona la talla, no falla mai", ha sentenciat Chacón, tot demanat qu el 20 de desembre torni a ser així i votin al PSC. I és quela cap de llista ha insistit que l'únic vot que "garanteix fer fora Rajoy de la Moncloa" és el dels socialistes. "Ni taronja ni lila, el PSC", ha dit, menystenint així el paper de Podem i C's per desbancar al PP a tota Espanya. És per això que s'ha mostrat segura que el dia de les eleccions "el Baix Llobregat es bolcarà" votant al PSC.  El míting, al que han assistit prop d'un miler de persones, s'ha celebrat poques hores abans de la celebració del debat a quatre que enfrontarà Pedro Sánchez (PSOE), Albert Rivera (C's), Pablo Iglesias (Podem) i Soraya Sáenz de Santamaría (PP) i que organitza Atresmedia. Carme Chacón s'hi ha volgut referir, tot assegurant que Mariano Rajoy, "ja ha perdut el debat abans que comenci" per no haver anat a enfrontar-se als altres tres candidats a presidir el govern espanyol. A més, la socialista ha considerat que veient el debat segur que quedarà clar que Sánchez "és l'únic orgullós" de ser d'esquerres. "La dreta diu que no existeix ja la dreta ni l'esquerra. I a això s'apunta C's i últimament també Podem. Nosaltres som els únic que diem amb orgull i convicció que calen polítiques progressistes", ha sentenciat.  Iceta demana el vot al PSC "en defensa pròpia" El míting tenia com a convidada especial a la presidenta de la Junta d'Andalusia, Susana Díaz, però també hi ha participat el primer secretari del PSC, Miquel Iceta. Enmig del seu discurs, animat i divertit com sempre, Iceta ha criticat al PP per haver "liquidat la meitat de les reserves de les pensions" en aquesta legislatura. "Si governen quatre anys més, s'ha acabat!", ha sentenciat, tot demanat que es "voti socialista en defensa pròpia" per evitar "atacs" com el que denuncia.

Summary: Chacón apel·la a l'històric vot socialista del Baix Llobregat i demana que el 20-D "no falli" i voti PSC


Els Mossos d'Esquadra han identificat tres homes com a presumptes autors de l'agressió que es va produir contra un veí de Castellgalí el passat 12 de novembre a un bar d'aquesta localitat bagenca. Els fets van tenir lloc cap a tres quarts de quatre de la tarda, quan uns individus amb banderes espanyoles que tornaven de la manifestació unionista que s'havia celebrat a Manresa van entrar al bar i presumptament van increpar i agredir a un client després que l'amo del local els demanés que deixessin les banderes espanyoles fora del local. El ferit va ser traslladat a l'Hospital Sant Joan de Déu de Manresa amb una ferida a un pòmul. Els Mossos han denunciat els tres homes per un delicte de lesions i amenaces i han tramitat les diligències al jutjat.

Summary: Identifiquen els tres ultres que presumptament van agredir un veí de Castellgalí després d'una manifestació unionista


El Festival de la Veu de Banyoles, (a)phònica, ha donat a conèixer el gruix de la programació que es farà del 30 de juny al 2 de juliol a diferents espais de la ciutat. Aquesta catorzena edició comptarà amb 24 concerts - 1 més que l'any passat- i 20 activitats paral·leles, entre les quals destaca la proposta musical i poètica de l'actor reconegut Viggo Mortensen acompanyat del músic Rafel Plana, així com les actuacions de Marlango, en un format íntim, i la presentació de l'últim treball de Gemma Humet, que s'escoltarà per primer cop a les comarques gironines. També hi haurà una estrena, la de l'òpera còmica que ha composat Paco Viciana, 'Puges o baixes', juntament amb altres noms com Fredy Beats, un dels millors 'beatboxers' de l'Estat, o la banda valenciana de reggae Auxili. Fa uns dies, ja es van anunciar els concerts del cantautor suec d’origen argentí José González, Andrea Motis & Joan Chamorro Quartet, del trio osonenc La Iaia, i del cantautor napolità Alessio Arena. El 75% de la programació serà gratuïta. L'(a)phònica d'enguany es manté fidel als seus orígens amb una programació que compta amb noms emergents juntament amb d'altres de reconeguts. La diversitat d'estils també hi és present un any més. En aquesta edició hi ha des de cançó d'autor beatbox, pop, jazz, ska, reggae, música occitana, òpera, poesia fins a cants harmònics. El festival començarà el 30 de juny amb la presentació a les comarques gironines de 'Ramas para un nido', un espectacle de poesia i música a càrrec de l’actor nord-americà d’ascendència danesa Viggo Mortensen i el músic i compositor Rafel Plana a l'auditori de l'Ateneu de Banyoles. El director artístic del festival, Francesc Viladiu, ha admès que han estat tres anys intentant comptar amb Mortensen i que estan "molt satisfets" d'haver-ho aconseguit. La programació de divendres també inclou l'actuació d'Andrea Motis & Joan Chamorro Quartet al Club Natació Banyoles, per presentar el seu disc 'Emotional Dance' a comarques gironines, i la de Maria Arnal i Marcel Bargés, que tornaran a l'(a)phònica després de participar en la passada edició. Serà al Teatre Municipal amb temes del seu primer disc, '45 cerebros y 1 corazón'. D'altra banda, a l'escenari de La Muralla hi actuarà el beatboxer Fredy Beats, guanyador en dues ocasions del campionat estatal de beatboxers i la banda d'ska i reggae valenciana Auxili que tancaran la primera nit del festival.  L'endemà dissabte, serà el torn de Jaume Arnella & Ferran Martínez, que presentaran el recull de cançons cantades a la Garrotxa 'Cançons aspres i de mala petja', seguit dels cants harmònics de MuOM, que actuaran al Monestir de Sant Esteve per interpretar temes del seu darrer disc. Aquell mateix dia, també es presentarà per primer cop a la demarcació l'espectacle 'L'amor fora de mapa' amb Roc Casagran, Mireia Vives i Borja Penalba al claustre d'aquest mateix monestir. També actuaran les veus masculines i a capella d'Aqueles, a la plaça del Teatre, amb un recull de cançons tradicionals occitanes.  I a la barca La Tirona hi haurà el concert del músic i escriptor Alessio Arena amb temes de 'La secreta danza' i havent esgotat les entrades pocs dies després d'anunciar-se. Un altre dels plats forts de dissabte serà el cantautor suec d'origen argentí José González, considerat un dels grans noms del pop-folk actual, que presentarà per primera vegada a les comarques gironines el seu darrer disc, 'Vestiges & Claws', al Club Natació Banyoles. Per la seva banda, Marlango –format per Leonor Watling i Alejandro Pelayo- actuaran al Teatre Municipal en un format íntim. Destaca també l'estrena absoluta de 'Puges o baixes', una òpera còmica amb llibret i música de Paco Viciana, i l'actuació de Gemma Humet, una de les veus amb més projecció de l'escena actual. La cantant interpretarà temes del seu últim dics a l'espai La Muralla. El final de jornada arribarà a aquest mateix espai de la mà de Renaldo & Clara i seguidament els gironins Howlin’Dogs. La Iaia oferirà dos concerts L'últim dia de festival comptarà amb les cançons dels grup madrileny Morgan al claustre del monestir; l'actuació del trio vocal femení Cocanha amb temes pirinencs, gascons i llenguadocians, i el concert de Clara Peya que presentarà el seu últim treball 'Oceanes' a l'auditori de l'Ateneu. També actuaran Funkysteps & The Sey Sisters amb temes de soul i funk mentre que Steve Smythm, cantautor nascut a Austràlia, oferirà al públic una selecció dels seus clàssics. Per al públic familiar, es programarà al migdia l'espectacle '2princesesbarbudes'.  Tancarà el festival el trio osonenc La Iaia, que presentarà per primera vegada a les comarques gironines el seu nou disc 'Tornar a ser u' des de dalt de la barca de La Tirona. Les entrades d'aquest concert, anunciat el 20 d'abril, es van vendre en només quatre minuts. Per a aquells que no van arribar a temps, podran escoltar els temes el mateix dia 2 de juliol a l'espai La Muralla, ja que s'ha decidit programar una segona actuació. Les activitats paral·leles Enguany s'han programat una vintena d'activitats paral·leles, com és el Tast de concerts a diferents establiments de la ciutat, la presentació del llibre 'El dolor de la bellesa' de Roger Mas, amb el mateix autor, així com l'exposició de la Banyoles il·lustrada i dues instal·lacions artístiques, 'Ursonate karaoke' de CaboSanroque i 'Veus de primera'. Per primer cop, el festival inclou el tradicional Aplec de la Sardana, que arriba a la 65a edició. Pel que fa a la imatge del festival, aquest any es basa en les icones banyolines, com la Carpa Ramona, el monstre de Banyoles o el tren pinxo. És un disseny dels creatius d’Enserio i amb il·lustració de Miguel Bustos. Les entrades i abonaments dels concerts es posaran a la venda aquest dimarts amb preus que van des dels 8 euros fins als 23 euros. Les entrades de José González i Andrea Motis & Joan Chamorro Quartet ja estan a la venda des de fa uns dies. El regidor de Cultura de Banyoles, Jordi Bosch, ha subratllat que aquest és un festival "per a tots els públics i butxaques" que manté la seva essència com a certamen "petit i popular" ja consolidat.  Enguany s'han incorporat 3 espais on es faran els concerts oficials que no estaven presents en la passada edició, com és plaça major, la plaça estudis i l'esgléia del Monestir de Sant Esteve. En total seran 8. A més a més, el 75% de la programació serà gratuïta mentre que l'any passat va representar el 68%. El pressupost també creix -6.000 euros més respecte l'any anterior- i arriba als 171.000 euros.  El director artístic, Francesc Viladiu, ha afirmat que l'(a)phònica manté la veu com a fil conductor i ha defensat que té un perfil propi que es diferencia de la resta de "festivals d'estiu i de festa major" que són "clons". L'any passat, els espectacles de pagament van tenir una ocupació de prop del 80% de mitjana.

Summary: Viggo Mortensen i Rafel Plana, Marlango i Gemma Humet són alguns dels noms que completen la programació de l'(a)phònica


El líder de Cs al Parlament, Carlos Carrizosa, ha criticat el darrer canvi a la cúpula dels Mossos d'Esquadra i ha acusat el conseller d'Interior, Miquel Buch, d'"avantposar el procés a la seguretat de tots els catalans". Amb un missatge publicat a Twitter, el diputat taronja ha carregat contra els nomenaments a dit del Govern i ha assegurat que Buch ha rellevat Miquel Esquius com a cap dels Mossos "per seguir utilitzant-los com si fossin una policia política". El fins ara sotscap de la Comissaria General d'Informació, Eduard Sallent, substituirà Esquius en el càrrec.

Summary: Carrizosa creu que Buch "avantposa el procés a la seguretat de tots els catalans"


Estat Islàmic pretenia cometre a Barcelona el setembre del 2015 un atemptat com el que va perpetrar a París el novembre d'aquell any, en què 130 persones van ser assassinades en diferents atacs a la ciutat, entre els quals a la sala Bataclan. Així ho revela un article de la revista 'CTC Sentinel', del centre per combatre el terrorisme West Point, que signen Feranando Reinares i Carola García-Calvo, director i investigadora principal del Programa sobre Terrorisme Global del Real Instituto Elcano. L'informe assenyala que Barcelona era la primera ciutat d'Europa triada per Estat Islàmic com a objectiu per "un atemptat a gran escala" que havia de perpetrar un grup liderat per un ciutadà d'origen marroquí que vivia a Torrevieja (Alacant) abans d'unir-se a Estat Islàmic a Síria el setembre del 2014. La seva detenció el juny del 2015 va frustrar els plans per cometre els atemptats.  Els experts sostenen en l'informe que "informació revelada recentment mostra que la xarxa darrere dels atemptats de París havia escollit Barcelona com a objectiu per un atac el 2015". L'article assenyala que els investigadors creuen que els atemptats que s'havien de perpetrar a Barcelona el setembre del 2015 eren similars als de París. Els terroristes preveien utilitzar rifles Kalashnikov i bombes en espais amb multituds, com sales de concert, restaurants i esdeveniment esportius.   Segons l'informe, l'home al centre de la cèl·lula que havia d'atemptar a Barcelona, Abdeljalil Ait el-Kaid, va ser detingut el juny del 2015 a Varsòvia i lliurat a les autoritats espanyoles el juliol; aleshores va ser empresonat i acusat de terrorisme. Era un dels reclutats en el cercle d'Abdelhamid Abaaoud, considerat el cervell de l'atac coordinat a París, i va ser un altre grup de la mateixa xarxa el que va actuar el novembre del 2015 a la capital francesa. Els dos grups formaven part d'una mateixa “campanya de terror” dirigida a Europa, afirmen els experts.  Sobre els atacs de Barcelona i Cambrils l'agost de l'any passat, en què van morir setze persones, Reinares i García-Calvo escriuen que, si bé Estat Islàmic va afirmar que els atacants eren 'soldats del califat', "encara no està clar si el grup va tenir un rol directe en els atemptats". La relació entre la cèl·lula de Ripoll i Estat Islàmic continua "confusa", sostenen aquests dos experts.  L'article es titula '"Espanyols, patireu": La història interior dels atemptats de Barcelona i Cambrils de l'agost del 2017' i es basa en documents i entrevistes a investigadors dels Mossos d'Esquadra, policia espanyola, Guàrdia Civil, Centre d'Intel·ligència contra el Terrorisme i el Crim Organitzat (CITCO), Centre Nacional d'Intel·ligència (CNI) i Audiència Nacional.

Summary: Estat Islàmic pretenia atacar Barcelona el setembre del 2015 amb un atemptat a gran escala similar al de París


El veterà i reconegut actor Liam Nesson serà el protagonista del film 'Retribution', un remake del thriller psicològic 'El desconocido', de Dani de la Torre, que es va estrenar al setembre de 2015, segons ha informat  el mitjà especialitzat Deadline. Aquesta vegada Nesson tornarà a col·laborar amb el director Jaume Collet-Serra, però aquesta vegada no està previst que el català dirigeixi el film, però sí que formarà part dels productors. Collet-Serra ja va dirigir a Neeson amb les pel·lícules 'Sense identitat' (2011), 'Non-Stop' (2014) i 'Run All Night' (2015), i està previst que col·laborin de nou pròximament amb 'The Commuter'. 'El desconocido', amb un guió escrit per Alberto Marini, transcorre en tres hores a temps real. La cinta narra la història de Carlos (Luis Tosar), un executiu que rep una amenaça telefònica anònima mentre porta als seus fills al col·legi. Per salvar-se d'una bomba, haurà d'aconseguir una gran xifra de diners. A més de Tosar, el repartiment va comptar amb Goya Toledo, Javier Gutiérrez, Elvira Mínguez, Fernando Cayo i Luis Zahera.  En la versió americana, Nesson es posarà a la pell d'un alt executiu de Wall Street que, de camí a la feina i acompanyat per tota la seva família, descobreix que algú ha col·locat una bomba al seu cotxe. A partir d'aquí haurà de complir una sèrie d'ordres al llarg del dia per alliberar-se d'una mort segura.

Summary: Jaume Collet-Serra i Liam Neeson tornen a col·laborar ara com a productor i actor a 'Retribution'


El primer secretari del PSC, Miquel Iceta, ha explicat que la trobada amb el president de la gestora del PSOE, Javier Fernández, va ser "cordial i llarga" però ha reiterat que no va suposar el canvi de posicionament de cap dels dos. En declaracions als mitjans al Parlament, Iceta ha dit que Fernández li va donar "arguments per evitar les terceres eleccions" ja que considera que això "seria molt negatiu per a Espanya", mentre que ell es va mantenir en el seu 'no' a Mariano Rajoy. El socialista ha explicat que Fernández li va reconèixer que un vot diferent dels socialistes catalans suposaria "una situació molt difícil que caldria gestionar" però ha afegit que va percebre "la més gran de les voluntats" de mantenir la relació amb el PSC.  Iceta ha fet les primeres declaracions aquest dimecres al Parlament després d'haver-se reunit aquest dimarts durant aproximadament una hora i mitja amb el president de la gestora del PSOE a la seu del partit a Madrid. El recent reeleegit primer secretari dels socialistes catalans ha explicat que durant la trobada van abordar molts assumptes i que, evidentment, van tractar "de forma destacada" una eventual abstenció del PSOE en la investidura del candidat del PP, Mariano Rajoy. En aquest sentit, ha assegurat que cap dels dos va canviar el seu posicionament. Ha detallat que Fernández li va donar arguments perquè el PSOE s'acabi abstenint en considerar que unes terceres eleccions serien negatives tant per a Espanya com per al PSOE. Tot i això, ha afirmat que ell es va mantenir en la postura que ja ha reiterat aquests dies i que és la de que els diputats del PSC voti 'no'. Iceta ha tornat a explicar que aquest posicionament es basa en el fet que no comparteixen la política econòmica i social del PP, que no confien en la seva capacitat ni voluntat per lluitar contra la corrupció i, a més, perquè el fan "responsable de la manca de diàleg" entre el govern espanyol i el català.  Tot i els arguments esgrimits per Fernández, Iceta ha dit que no dóna per suposada l'abstenció dels socialistes espanyols perquè s'ha de celebrar encara el comitè federal on s'hauria de decidir aquest canvi de posicionament. Un cop aquest s'hagi celebrat, i en el cas que finalment s'opti per l'abstenció, el PSC convocarà un consell nacional en un marge de 24 hores on l'executiva "proposaria adoptar un acord per mantenir el 'no'". "El PSC vol que tots els socialistes votem no i el PSC votarà 'no'", ha dit. Ha explicat també que part de la reunió va anar adreçada a la relació entre els dos partits si s'acaba produint aquest vot diferenciat. En aquest sentit, Iceta li va traslladar la voluntat de mantenir aquesta relació federal que data del 1978 i ha afegit que de Fernández va tenir la percepció que hi ha voluntat en el mateix sentit. Iceta ha assegurat que té molt d'interès en participar en el comitè federal del PSOE aquest cap de setmana i veure com s'expressen els seus companys. Ha afegit que hi ha la voluntat per part de tothom perquè el comitè "discorri de forma més tranquil·la i serena possible" i ha assegurat que hi ha posicions discrepants però que tothom ha de "tenir llibertat per expressar-sei molt de respecte pels arguments d'uns i altres". "Podem tenir un debat molt serè i prendre decisions", ha declarat.

Summary: Iceta sobre la trobada amb Fernández: "Va ser una reunió cordial i llarga però no han canviat les nostres posicions"


El cap de Malalties Infeccioses de l'hospital Vall d'Hebron, Benito Almirante, ha constatat aquest dimecres que l'obligatorietat de la mascareta a l'aire lliure "no té una evidència científica clara" al darrere. "Si aquesta mesura és molt important, per què no s'aplica a tot el territori espanyol o a tot el món? Què passa amb un ciutadà que passa la frontera i té dues normatives diferents?", ha preguntat en declaracions a TV3 Almirante, que ha indicat que no coneix l'argumentari del Govern per prendre aquesta decisió, "i menys en aquest moment en què el 95 o el 98% del territori està amb taxes d'infecció molt baixes".  Al seu parer, és una mesura "arriscada" perquè no s'ha pres en cap altre territori proper. Almirante ha augurat que potser el Govern pren aquesta decisió per aconseguir un compliment més adequat de l'ús de la mascareta en els espais on sí que és convenient utilitzar-la. Ara bé, ha advertit que qualsevol recomanació d'aquest tipus que després es converteix en obligació "a vegades també pot generar un cert rebuig per part de la població si no s'entén el motiu". Pel que fa al rastreig, ha indicat que calen més recursos en general per al sistema de salut, i ha opinat que l'ús de tecnologia mòbil tampoc està demostrat que sigui útil, perquè requereix que l'usuari ho accepti. "Pot haver una normativa que m'obligui però podria apagar el mòbil. Podem anar a l'infinit amb les normatives, podem anar a una societat controlada per tots costats, però crec que això no és bo", ha considerat.

Summary: Almirante diu que l'obligatorietat de la mascareta a l'aire lliure "no té una evidència científica clara" al darrere


El grup parlamentari del PSC ha registrat una Proposta de Resolució amb l'objectiu que la Generalitat reconegui "la urgència" de la construcció de l'Escola de Pinyana de la ciutat de Lleida i, per això, el text reclama al Govern que doti de partida pressupostària la redacció del projecte i els recursos necessaris per a la seva construcció en els pressupostos per aquest any 2016. Segons el diputat socialista Òscar Ordeig, "el Govern ja no pot seguir donant excuses" per evitar que els gairebé 250 alumnes, d'entre 3 i 9 anys, del centre educatiu segueixin encara rebent classes en mòduls prefabricats. En aquest sentit, Ordeig ha qualificat de "lamentable" que aquesta situació faci ja set anys que dura i, per això, ha exigit una solució al Govern.  Ordeig ha recordat que l'any passat, i a través també d'una proposta socialista, el Parlament va aprovar una Resolució instant el Govern a "iniciar amb caràcter urgent i prioritari les obres de construcció de l'Escola de Pinyana". El diputat ha apuntat que l'objectiu de la Proposta presentada pel PSC és "garantir que aquesta infraestructura educativa sigui una realitat al més aviat possible" perquè, segons Ordeig, "no podem permetre que els seus alumnes segueixin estudiant en barracons i en un entorn molt degradat".  A més, la Proposta de Resolució socialista demana que el projecte de construcció de l'Escola de Pinyana "contempli la construcció d'un institut que doni continuïtat a l'educació dels alumnes del barri de Balàfia solucionant així la manca d'infraestructures educatives que els mateixos veïns del barri han reivindicat".

Summary: El PSC reitera la "urgència" de la construcció de l'escola de Pinyana de Lleida i demana una partida als pressupostos


L'Ajuntament de Navàs (CUP) s'ha proposat aconseguir la sobirania alimentària al municipi. Per fer-ho, ha posat en marxa un projecte pioner a Catalunya que vol posar en valor el producte local i eliminar els intermediaris que hi ha entre productors i compradors. La campanya inclou tot un seguit d'iniciatives com, per exemple, l'elaboració d'un llistat de productors de la Catalunya Central per fer-lo arribar als comerços i restaurants de la zona; la constitució d'un banc de terres per aconseguir que els joves agricultors sense terra puguin treballar-ne; o bé, la creació d'un banc de llavors. La iniciativa, que ha estat "molt ben rebuda" entre la població, compta amb una inversió inicial de 50.000 euros pel 2017.  Navàs té una superfície de 80 quilòmetres quadrats, dels quals gran part és terreny agrícola i forestal. En tot aquest espai, hi ha moltes terres que, amb el pas del temps, s'han abandonat i han quedat ermes. L'Ajuntament vol recuperar-les i, per això, ha decidit crear un banc de terres amb la voluntat que els agricultors que no tenen propietats puguin treballar la terra.  Aquesta és una de les iniciatives que es duran a terme dins el projecte de sobirania alimentària que ha engegat l'Ajuntament de Navàs. L'objectiu, segons ha explicat l'alcalde, Jaume Casals, és posar en valor el producte local i eliminar intermediaris. "Volem conscienciar la ciutadania de la importància d'una alimentació sana, equilibrada i saludable", ha explicat.  A més, Casals creu que, en un context com l'actual "d'ofensiva dels mercats internacionals, cal retornar a la sobirania alimentària perquè el poble sigui propietari del nostre entorn". A més, segons ha dit, en un moment en què s'està treballant per la sobirania nacional, "també cal vincular-hi la sobirania energètica o alimentària perquè tot plegat és el què ens farà independents".  El projecte, pel qual ja s'han destinat 50.000 euros del pressupost del 2017, contempla tot un seguit d'iniciatives com la creació d'un banc de llavors per evitar els transgènics, els horts socials, un llistat de productors locals, o la bonificació de parades ecològiques al mercat local.  Bona acceptació  La majoria de productors consultats per l'ACN veuen "amb bons ulls" la iniciativa de l'Ajuntament de Navàs. És el cas del forner Gerard Vilà, de la fleca El Crostó de Navàs, qui agraeix iniciatives d'aquest estil per ajudar els petits productors davant la "competència ferotge" de les grans superfícies. En el cas del pa, Vilà denuncia que el pa precuinat porta tot un seguit d'additius "que si la gent ho sabés no els compraria".  De moment, l'Ajuntament ja ha començat a incloure l'alimentació saludable a les escoles del poble i la residència, on el 20% del producte que s'hi consumeix és de procedència ecològica.

Summary: Navàs engega un projecte pioner a Catalunya per eliminar intermediaris i posar en valor el producte local


El secretari d'Economia, Pere Aragonès, ha fet una piulada recordant que l'Airef ha pronosticat aquest dimecres un creixement de l'economia catalana del 0,7% el quart trimestre, dues dècimes més que en el mateix període de l'any passat. "Es confirma que el "caos econòmic" era una exageració de campanya electoral per donar vots al bloc del 155", ha assegurat a la xarxa social.

Summary: Aragonès lamenta que s'han "exagerat" les conseqüències econòmiques del procés "per donar vots al bloc del 155"


El president espanyol emplaça Casado a fer net al PP després que s'hagin difós noves converses de Cospedal amb Villarejo ACN Madrid.-El president del govern espanyol, Pedro Sánchez, ha evitat aquest dimecres respondre una pregunta del líder de Ciutadans, Albert Rivera, que l’ha emplaçat a aclarir si indultarà els presos independentistes després del judici. Durant la sessió de control al Congrés dels Diputats, Sánchez ha esquivat la qüestió i, per contra, ha demanat a Rivera que se “centri” i que pacti “uns bons pressupostos” amb ell. Unes manifestacions en la línia de les que ja va fer dimarts que no han agradat al líder de Podem, Pablo Iglesias, que ha advertit el president que “no s’equivoqui d’aliats”, i tampoc a Pablo Casado, que ha aprofitat el seu torn de preguntes per acusar el president espanyol de ser un “cavall de Troya” de l’independentisme a l’Estat. Casado, que ha afirmat que a Catalunya s’han convertit les escoles en “madrasses” i TV3 és un “NO-DO”, no ha volgut parlar de les gravacions de María Dolores de Cospedal amb l’excomissari Villarejo, malgrat que Sánchez l’ha emplaçat a aclarir “quins favors deu a algun diputat per no lluitar contra la corrupció i obrir d’una vegada per totes la regeneració al PP”. Tot plegat en una sessió de control marxada per les noves gravacions de l’ecomissari Villarejo amb l’exsecretària general del PP, absent de la sessió de control. Casado ha evitat les preguntes dels periodistes sobre aquesta qüestió als passadissos del Congrés abans i després d’assistir al ple, igual que la majoria dels seus diputats, que han apuntat que no tenien res a dir sobre la qüestió.  A la seva pregunta, el líder de Ciutadans, Albert Rivera, ha criticat durament “l’estampa de vergonya” de la suposada negociació entre Pablo Iglesias i Oriol Junqueras a la presó de Lledoners, uns “pactes” que “”humilien els espanyols” i la “gent de bé que ha defensat la democràcia”. “Tinc clar que en aquella presó no es van negociar quotes d’autònoms, sinó indults, prebendes, impunitat”, ha dit Rivera, que ha emplaçat Sánchez a comprometre’s a no fer ús dels indults després del judici.  El president espanyol ha evitat aquesta qüestió i en la seva resposta ha recordat a Rivera que Cs és la primera força a Catalunya. “Defensi una solució que passa per reforçar l’autogovern, tendir ponts, i no per utilitzar Catalunya per rascar vots a Espanya”, ha dit Sánchez, que ha demanat a Rivera que sigui “autònom” i “parli amb nosaltres per pactar uns bons pressupostos que són bons per als ciutadans”. “El que li demano és que recuperi el centre i no perdi el nord, centri’s a la moderació”, ha dit Sánchez.  La invitació de Sánchez a Rivera topa amb els interessos de Podem, amb qui el govern espanyol té un pacte de pressupostos. Pablo Iglesias ha advertit el president espanyol que “seria bo que no s’equivoqui d’aliats” ni opti per formacions que fan “discursos d’extrema dreta”.  Sánchez també ha respost una pregunta del líder del PP, Pablo Casado, que l’ha advertit que no pot “cavalcar el tigre” de l’independentisme i l’ha acusat de deixar l’Estat en mans d’ERC i el PDeCAT. “Espanya està en mans dels independentistes, dels que defensen a Batasuna i dels que assessoren la dictadura Chavista, i vostè balla la seva musica”, ha dit Casado, però “el tigre no es convertirà en vegetarià”. “Recuperi el sentit d’Estat, recuperi la credibilitat, compleixi el seu compromís, convoqui eleccions i trenqui amb els partits independentistes abans que aquesta perillosa aliança acabi amb Espanya”, ha dit Casado. En la seva resposta, Sánchez ha demanat a Casado que tingui “la mateixa lleialtat que va tenir el PSOE quan estàvem a l’oposició”. “Vostè continua aferrat a l’extremisme però la radicalitat el portarà a la marginalitat electoral”, ha advertit Sánchez, que li ha demanat que “trenqui amb el passat més fosc del PP”. “Quins favors deu a algun diputat per no lluitar contra la corrupció i obrir d’una vegada per totes la regeneració al PP?”

Summary: Sánchez evita aclarir si indultarà els presos independentistes i demana a Rivera que pacti els pressupostos amb ell


Una conductora d'un turisme ha mort aquest dissabte a la matinada en xocar frontalment amb un camió a la C-37 a Sant Pere de Torelló (Osona). Segons el Servei Català de Trànsit, l'accident ha tingut lloc per causes que s'estan investigant al quilòmetre 155,5 d'aquesta via i l'avís del sinistre s'ha rebut cap a tres quarts de dues de la matinada. A conseqüència del xoc, ha mort la conductora del cotxe. L'accident ha obligat a tallar la C-37 en els dos sentits de la marxa fins a les set del matí. Arran de la incidència s'han activat set patrulles dels Mossos d'Esquadra, tres dotacions dels Bombers de la Generalitat i tres ambulàncies del Sistema d'Emergències Mèdiques (SEM).

Summary: Mor la conductora d'un turisme en xocar frontalment amb un camió a Sant Pere de Torelló


El ple de Vilanova de Sixena (Osca) va aprovar ahir dimarts per unanimitat presentar una demanda per difamació contra el conservador del Museu de Lleida, Albert Velasco, arrel dels articles publicats a El Punt Avui i a El País on argumentava que van ser els mateixos veïns d'aquesta població aragonesa els quins van cremar el monestir romànic que contenia l'art que actualment està sent reclamat pel govern aragonès. El mateix Velasco ha explicat a l'ACN que no ha ''descobert res de nou'' perquè abans d'ell, dos historiadors del mateix municipi ja havien afirmat que l'incendi havia estat ''obra del comitè local''. Per contra des d'altres ''àmbits'' aragonesos mantenen la tesi que van ser milícies catalanes les quines van incendiar el temple durant la Guerra. Sense entrar a valorar la possibilitat que l'Ajuntament de Vilanova de Sixena l'acabi demandant per difamació, Albert Velasco ha volgut deixar clar que abans d'ell, altre ja havien parlat en el mateix sentit i en aquest sentit s'ha referit a Julio Arribas Salaverri, que viu a Vilanova de Sixena i l'any 1975 ja va dir que tota la responsabilitat de l'incendi del monestir va ser del comitè local del poble. Així mateix, ha destacat que de forma molt més recent, l'any 2011, Miguel Ángel Pascual Arice, que també viu al poble, ho explica en un llibre titulat 'Arde Sijena' i ''ho va dir sense embuts i de forma rotunda''. Velasco ha assegurat que amb els dos articles que ha publicat recentment l'únic que ha fet és ''aportar uns documents de la causa general franquista'' en què s'apunta a la mateixa direcció sobre les causes de l'incendi. És a dir, remarca que només ''ha aportat fonts noves'' i diu que ho ha fet amb la voluntat de contrarestar tota una sèrie d'opinions que des de molts ''àmbits aragonesos i també acadèmics'' assenyalen que l'incendi el van provocar milícies arribades des de Catalunya i fins i tot que la culpa de tot plegat va ser del mateix president Lluís Companys. Unes tesis que segons Velasco, ''no es poden tolerar''.

Summary: Vilanova de Sixena demandarà al conservador del Museu de Lleida


L'Ajuntament de Reus ha presentat aquest divendres un informe per determinar les causes del dèficit de l'Hospital Sant Joan, de 3,1 MEUR. Entre els factors que haurien provocat aquest desajust s'enumeren el nou sistema de pagament - des del 2015 per activitat i no per càpita-, la disminució dels ingressos de mútues i privats, l'increment d'activitat o l'augment de l'IVA. L'anàlisi, que s'inicia en l'activitat del 2010, ha estat presentada per l'alcalde de la ciutat, Carles Pellicer, i la regidora de Salut, Noemí Llauradó, davant la Junta de Portaveus. Segons ha explicat Pellicer, que ha defensat que "s'estan fent les coses ben fetes", dilluns es presentarà el document als treballadors i s'iniciarà també la ronda de reunions amb els diferents grups municipals per analitzar la situació econòmica i "trobar la solució" al dèficit actual. Un dels factors seria l'increment de la tarifa CatSalut de 3,6%, a partir de maig de 2015, molt relacionada amb l'increment de despesa de personal, a causa del nou conveni laboral que va deixar sense efecte la reducció del 3,8% en nòmina que s'havia aplicat des de desembre de 2014. Això, segons ha detallat Llauradó, ha provocat un sobrecost de 547.797 euros. D'altra banda, un dels altres factors seria el canvi del sistema de pagament a partir del 2015, que passa a ser per activitat i deixa de ser per càpita. Segons la regidora de Salut de Reus, fins ara l'Hospital rebia una quantitat fixa de diners per població que permetia que, tot i no arribar al llindar contractat, es percebessin els ingressos. Ara, el nou sistema de pagament passa a ser per activitat, de manera que, a més activitat, hi ha també més despesa. A més, el CatSalut va liquidar les càpites dels dos anys anteriors el 2014 i això ha propiciat "menors ingressos" el 2015 en relació al 2014, segons Llauradó. Des de 2014, l'activitat ha pujat significativament, i s'ha mantingut a un ritme similar el 2015, amb, entre altres, les consideracions següents: reduir llistes d'espera quirúrgiques, augmentar la cobertura horària fins a 24 hores al dia i 365 dies l'any el servei d'hemodinàmica, creació de la unitat de nefrologia, i ampliació de la plantilla del servei de farmàcia. Una de les altres causes apuntades pel consistori és que els ingressos en mútues i privats han disminuït per un import de 837.140 euros a causa d'una disminució de la demanda d'usuaris, un canvi de tarifes a la baixa per part de les mútues i l'inici de la regularització de l'activitat público-privada a partir de l'octubre de l'any anterior. Finalment, també s'assenyala l'increment de l'IVA, que repercuteix en el material sanitari, valorat en 454.887 euros, i la Seguretat Social, amb 120.962 euros.

Summary: Un informe del consistori de Reus apunta al finançament del CatSalut entre les causes del dèficit a l’Hospital Sant Joan


Esteban creu que preveuen una menor inversió per al País Basc però sí una major transferència a les comunitats que beneficiarà "molts altres ciutadans" ACN Madrid.-El portaveu del PNB al Congrés dels Diputats, Aitor Esteban, ha afirmat que els pressupostos del govern espanyol són "beneficiosos per a la societat" i ha demanat "donar una oportunitat al diàleg". En declaracions als mitjans després de la intervenció de la ministra d'Hisenda al Congrés, Esteban ha destacat que els comptes inclouen una major inversió destinada a la transferència a les comunitats, no en el cas del País Basc però "si per a molts altres ciutadans". Sobre Euskadi, ha valorat que els pressupostos compleixin els "compromisos adquirits" per l'anterior govern i ara per Sánchez. "L'important és que es facin les coses, que siguin diligents", ha afegit en relació al govern espanyol.

Summary: El PNB veu els pressupostos "beneficiosos per a la societat" i demana "donar una oportunitat al diàleg"


Els Bombers han reprès per quart dia seguit les tasques de recerca de l'home de 82 anys que va desaparèixer després de sortir a passejar. Aquest dissabte, el cos ha destinat quinze dotacions i treballen amb la col·laboració de la Policia Local, els Agents Rurals, els Mossos d'Esquadra i efectius del Sistema d'Emergències Mèdiques (SEM). Les tasques se centren a la zona on creuen que es va perdre l'home. Va ser el seu fill qui va denunciar-ne la desaparició el dimecres a la comissaria i va explicar que l'última vegada que el va veure va ser dimarts. El dispositiu de recerca es va iniciar dimecres, dijous es va ampliar i va seguir divendres.

Summary: Els Bombers reprenen per quart dia consecutiu la recerca de l'home de 82 anys desaparegut a Olot


El conseller d'Afers Exteriors i Relacions Institucionals i Transparència, Raül Romeva, ha celebrat la decisió de la Diputació de Tarragona de retirar el monument franquista del Coll del moro de Gandesa. Tot i que el monòlit de Tortosa hagi estat motiu de consulta ciutadana el passat cap de setmana, Romeva ha recordat que, "per justícia i responsabilitat col·lectiva", el Govern defensa, com ja va fer el Parlament i el Síndic de Greuges, la retirada de qualsevol "element, espai i simbologia" amb referència al règim. Qüestionat sobre el cas de Tortosa, el conseller ha assegurat que el Govern confia que les actuacions que hi hagi d'ara en endavant "vagin en aquest línia". Romeva ha visitat Corbera d'Ebre i s'ha reunit amb els alcaldes dels municipis del Consorci dels Espais de la Batalla de l'Ebre (COMEBE) i ha anunciat que hi haurà una important inversió, que pot superar els 350.000 euros, per consolidar i millorar l'espai del Poble Vell.

Summary: El Govern insisteix que s'han de retirar tots els elements amb simbologia franquista en compliment de la llei


El portaveu d'En Comú Podem afirma que la proposta d'Hisenda tracta els ajuntament com "menors tutelats"  ACN Madrid .-El portaveu d'En Comú Podem al Congrés, Jaume Asens, afirma que la suspensió del tercer grau dels presos independentistes "no és un acte de justícia sinó de venjança" que "ens allunya d'una solució política". Durant la seva intervenció al ple del Congrés, ha dement a Pedro Sánchez "valentia" i "determinació" per aconseguir que "la política torni a ser útil i se superi el llegat del PP en la seva judicialització". Asens també ha acusat l'extrema dreta "d'inocular odi" amb els seus discursos i ha defensat l'acord europeu: "És menys dels que volíem però és més del que s'esperava". El líder dels comuns ha felicitat el govern de coalició i ha dit que ha tingut "més lideratge" en la seva curta durada que els anteriors governs de dretes.  "El partit holandès a Espanya es diu PP", ha dit, tot afegint que l'acord suposa el despertar del "somni europeu".  D'altra banda, Asens ha aprofitat el seu discurs per reivindicar el paper de les ciutats en el procés de recuperació i ha dit que la proposta d'Hisenda per als ajuntaments "va en la direcció contrària". "Es pretén tutelar els ajuntaments com si fossin menors d'edat. Això és molt poc federalista", ha afirmat.

Summary: Asens diu que la suspensió del tercer grau "és un acte de venjança" que "ens allunya de la solució política"


L'oferta turística d'Aitona (Segrià) al voltant de la floració dels fruiters incorpora enguany dues noves rutes, una de les quals inspirada en el film 'Segon Origen', dirigit pel lleidatà Carles Porta. La pel·lícula va incloure escenes dels fruiters en floració d'aquesta localitat del Baix Segre, que aposta per transformar la riquesa fructícola en segell d'identitat i reclam turístic. L'altra novetat és la Ruta del Camí Verd, que es posa en marxa després de recuperar camins i fauna de l'entorn del riu Segre que voreja els municipis de Soses i Aitona. En total s'ofereixen sis itineraris. L'alcaldessa d'Aitona, Rosa Pujol, ha explicat que aquest any les rutes comencen més aviat, aquest pròxim dissabte, ja que la climatologia ha avançat la floració dels fruiters. La Diputació de Lleida ha acollit aquest dijous la presentació de la nova proposta que inclou dues noves rutes turístiques de la flor organitzades per Fruiturisme d’Aitona. L'acte ha comptat amb la presència del president de la Diputació de Lleida, Joan Reñé; de l'alcaldessa d’Aitona, Rosa Pujol; dels actors de la pel·lícula 'Segon Origen', Andrés Batista i Ibrahim Mané, i del president del Grup d'Art Aitonenc, Joan Ramon Espax. Aquest projecte turístic pretén fer difusió de la fruita dolça, impulsant la dinamització econòmica del Baix Segre i posant en valor el patrimoni, el paisatge i la cultura d'Aitona. Sis rutes per gaudir de la floració dels fruiters La nova proposta turística està formada per quatre rutes a les quals aquest any se n'incorporen dues més. Els visitants poden fer rutes guiades de la mà del propi pagès que explica el cicle de vida de l'arbre fruiter, visitant els camps amb vistes panoràmiques. Aquestes rutes poden ser dirigides també per guies formats per la Universitat de Lleida (UdL). També poden realitzar la Ruta de la Flor del Presseguer, coincidint amb el punt àlgid de floració d'aquest arbre. D'altra banda, s'han organitzat les Rutes per l'Entorn, senyalitzades amb panells informatius i fites de seguiment que cada persona pot fer quan i com vulgui amb dos recorreguts diferents: la Ruta de Serra Brisa i la Ruta de l'Arbre Fruiter.  En el marc d'aquest tipus de rutes senyalitzades s'ha incorporat una de nova, que és la Ruta del Camí Verd, que ha rebut el suport de la Diputació de Lleida, ja que s'han recuperat camins i fauna de l'entorn del riu Segre que voreja els municipis de Soses i Aitona. L'altra novetat d'aquest any és la Ruta de la Flor del Segon Origen, inspirada en la pel·lícula del director lleidatà Carles Porta, que va incloure al film escenes dels fruiters en floració d'Aitona. A la roda de premsa, els dos actors que encarnen el personatge del Dídac, Andrés Batista i Ibrahim Mané, han mostrat el suport a aquesta iniciativa turística i han ressaltat la bellesa i la singularitat del paisatge d'Aitona. Els comerços i restaurants de la població rebran el fulletó que resumeix les rutes i visites guiades amb un plànol on s'ubiquen els diversos punts d'interès del municipi en termes de patrimoni històric, arqueològic i arquitectònic. "Els proper dies, els presseguers d'Aitona arribaran al seu punt àlgid de floració, pel que cal seguir posant en valor aquest actiu del poble i de les Terres de Lleida i fer-ne el màxim de difusió als veïns, curiosos i turistes, amants de la fotografia perquè puguin gaudir mitjançant rutes planificades", ha afirmat Pujol. Segons l'alcaldessa, aquesta iniciativa té com a objectiu promoure el paisatge d'Aitona en aquesta temporada de primavera amb la floració dels fruiters, però fent un pas més en el tema del turisme i la cultura de la fruita dolça. "Un poble fruiter dorm i respira al ritme de la fruita. Riu i plora mirant la meteorologia i esperant la collita", ha resumit Pujol. El president de la Diputació de Lleida, Joan Reñé, ha mostrat el seu suport a aquesta iniciativa turística que pretén potenciar el món de la fruita dolça d'Aitona ja que és una mostra més de les riqueses excepcionals del territori. "Aquesta és una aposta agosarada i arriscada que ens ofereixen l'Ajuntament d'Aitona i les entitats i associacions del municipi. La Diputació de Lleida hi dóna suport des del Patronat de Turisme", ha afirmat Reñé. Concurs de pintura ràpida dedicat a l'arbre en flor d'Aitona Finalment, el president del Grup d'Art Aitonenc, Joan Ramon Espax, ha declarat que cada dos anys s'organitza el concurs de pintura ràpida. En aquest sentit, enguany es presenta el 9è Concurs de pintura ràpida i el tema d'aquesta edició serà "L'arbre amb flor d'Aitona" els dies 12 i 13 de març. Les obres s'exposaran fins el 31 de maig al consistori i es lliuraran fins a deu premis.

Summary: L'oferta turística d'Aitona al voltant de la floració dels fruiters incorpora una ruta sobre el film 'Segon Origen'


Els cossos d'emergència han trobat aquest divendres un home mort a la riera de Palau, al seu pas per Rubí, que podria haver estat arrossegat amb el seu vehicle a l'altura de Terrassa, segons les primeres informacions de què disposen Bombers i Mossos. A primera hora de la tarda, en el marc d'una intensa pluja a la zona, s'ha rebut l'avís d'un informant al qual li semblava haver vist com la riera arrossegava un vehicle a la carretera de Rubí –en terme municipal de Terrassa-, sota el pont de l'autopista, tot i que no n'estava del tot segur. Bombers i cossos policials s'hi han adreçat, i en un primer moment no n'han trobat cap indici. Tot i això s'ha seguit buscant i a poc a poc s'ha anat donant credibilitat al fet. Finalment, cap a dos quarts de nou de la nit els Mossos han trobat part d'un vehicle a la riera, ja en terme de Rubí, i un tros més avall el cos de l'home, que s'hauria ofegat. Des dels Bombers s'ha explicat que l'home està pendent de ser evacuat per poder identificar-lo.

Summary: Troben un home mort a la riera de Palau a Rubí que podria haver estat arrossegat amb el seu vehicle


La CUP ha instat el president de la Generalitat, Carles Puigdemont, que "triï bé els companys de viatge" entre els que avui se li han ofert per "ofrenar noves glòries a Espanya o els que van posar el seu cos l'1-O", en paraules del diputat Albert Botran. El cupaire ha reclamat que entre aquest dijous i aquest divendres "ningú mercadegi" amb el mandat popular i per això ha dit al president que ha de "dir la veritat i actuar amb fermesa". Ha afegit que només assumint el mandat de l'1-O podran "mirar a la cara a la gent" i que ha estat aquesta la que ha permès que avui no s'hagin "estimbat". Anteriorment, el diputat Benet Salellas ha criticat el paper de PSC, Cs i PP en l'aplicació del 155 i ha asseverat que amb aquest o sense la CUP continuarà "caminant cap a la república catalana". Botran ha demanat "no fallar a la gent" i ha assegurat que l'Estat espanyol és "poderós però no invencible". Per això, ha advertit el president que esculli bé els seus companys i li ha dit que el PNB "no és un bon conseller" perquè sap que el seu paper de sostenir l'estat i contenir la independència al País Basc "li serà impossible quan hi hagi un canvi de relació a Catalunya amb l'Estat".  També li ha demanat que digui la veritat i expliqui les "dificultats" que hi ha per a construir la república catalana però que no es faci des dels despatxos perquè aquests "són foscos", mentre el carrer "és lluminós". En aquest sentit, ha instat el Govern a reconèixer l'"error de diagnòstic" que contemplava la transició de la llei a la llei i no la construcció de la república en un "context repressiu com el que ha plantejat l'Estat".  El diputat ha assegurat que "voler calmar a la bèstia és inútil" perquè "no entra mai en raó" i contra el procés independentista ha mostrat la seva "cara més ferotge". Ha afirmat que la "regressió de drets" que planteja l'Estat no es veu només en la seva proposta d'article 155 sinó que ja s'havia donat anteriorment: "La regressió ha vingut per quedar-s'hi si no fem res contra ella".  De la seva banda, el diputat Benet Salellas ha acusat el govern espanyol de tractar els catalans com si fossin "menors d'edat" i li ha recriminat que no faci una proposta política sinó que posi sobre la taula el 155 per "arrabassar" les institucions catalanes com a "càstig" per l'1-O.  Per a Salellas, aquest article és un "arma de destrucció massiva" contra el sistema català.  Ha criticat especialment l'actitud del PSC a qui li ha dit que està demanant que convoqui eleccions autonòmiques per "perdonar" l'aplicació del 155 i que la proposta és fer aquesta convocatòria quan estan a la presó els president de l'Assemblea Nacional Catalana (ANC), Jordi Sànchez, i Òmnium, Jordi Cuixart; i amb una querella per rebel·lió sobre la taula. "De veritat respectarien unes eleccions autonòmiques si guanyés la majoria independentista?", s'ha preguntat.  El diputat també ha acusat el primer secretari del PSC, Miquel Iceta, de "negociar" el 155 amb el president del govern espanyol Mariano Rajoy i, juntament amb Cs i PPC, ha afirmat que se'ls hauria de donar un "premi" per haver "col·locat" els populars a governar, un partit acusat per corrupció i amb un 8% de representació a la cambra catalana. Davant d'això, el cupaire ha reivindicat que l'única fórmula d'"autodefensa" que queda és la república catalana i el procés constituent. Per això, ha assegurat que davant cada mesura del 155 que s'intenti aplicar el país posarà els treballadors públics "orgullosos" del seu servei, davant de cada agressió policial "solidaritat, acompanyament i suport mutu" i ha finalitzat amb un advertiment: "Amb 155 o sense, seguirem caminant cap a la república catalana".

Summary: La CUP insta Puigdemont a "triar bé els companys de viatge" i a "actuar amb fermesa"


El president d’Abertis recorda que pràcticament no s’han licitat concessions de noves autopistes de peatge en la darrera dècada ACN Barcelona.-El president d’Abertis, Salvador Alemany, espera que es reactivi la licitació d’obra pública durant la propera legislatura espanyola perquè les empreses d’infraestructures tinguin “oportunitats d’inversió” a l’Estat. Durant la roda de premsa prèvia a la Junta General d’Accionstes 2016 d’Abertis d’aquest dimarts, Alemany ha afirmat que la seva companyia no té “cap problema” en invertir a Espanya o en qualsevol altre país que “tingui seguretat jurídica”, però ha recordat que pràcticament no hi ha hagut cap licitació de concessions de vies de gran capacitat amb peatges a l’Estat durant el segle XXI. Per això, el president d’Abertis ha afirmat que la seva companyia en particular i el sector de les infraestructures en general porta anys internacionalitzant-se.

Summary: Alemany espera que s’obrin oportunitats d’inversió a Espanya amb la nova legislatura


L'alcaldessa de Barcelona, Ada Colau, s'ha mostrat favorable aquest divendres a la tarda a les mesures restrictives proposades pel Govern per a l'àrea metropolitana per frenar l'augment de contagis de covid-19. No obstant això, li ha retret que arribés "tard" als brots del Segrià i també ho hagi fet, segons ella, als de L'Hospitalet i la capital catalana. Per això, li demana "no tirar la tovallola" proposant mesures només restrictives, sinó que també "musculi" l'atenció primària i el sistema de rastreig. Per al consistori, la restricció més important seria la recomanació prohibició de reunir-se més de deu persones, i en canvi creu que algunes activitats culturals o comercials es podrien mantenir amb mesures de seguretat. En una roda de premsa amb el tinent d'alcaldia d'Economia, Jaume Collboni, i la regidora de Salut, Gemma Tarafa, l'alcaldessa ha recordat que ja va alertar fa dies que el brot de L'Hospitalet es podia estendre a Barcelona  i el consistori va oferir mig centenar de rastrejadors per ajudar la Generalitat. Mentre la primera setmana de juliol es van detectar 164 positius a la capital catalana, la segona ja van ser 497. En aquesta setmana, i a falta de dos dies, se n'han detectat 414, però no hi ha cap gran brot. No obstant això, tant ella com Collboni han dit que no volien fer "retrets" al Govern, sinó buscar solucions i coordinar-se. Colau ha recordat que les indicacions del Procicat encara estan pendents de ser validades per la justícia. En tot cas, creu que tant si és prohibició com recomanació, la mesura més important és la de no reunir-se amb més de deu persones de diversos nuclis familiars, ja que és en les trobades informals d'amics i parents on s'estan detectant més transmissions. Per això ha demanat "reduir la vida social", que és la mesura que té "més sentit". Una de les conseqüències d'aquesta mesura és que el consistori ha prohibit fer casaments o funerals amb més de deu persones. Respecte els espectacles culturals, els comerços i la restauració, l'Ajuntament demanarà aclariments perquè puguin mantenir la màxima activitat possible garantint la distància i les mesures de seguretat pertinents que ja compleixen i per les quals han invertit diners, ha recordat Collboni. El consistori també vol mantenir oberts els centres esportius municipals per als esports individuals, i aquest divendres a la tarda es coordinarà amb els altres quatre municipis amb platges per acordar mesures similars i reduir l'aforament. De fet, Colau i Collboni han coincidit en remarcar que les solucions per la ciutat no poden anar deslligades de la resta de municipis de l'entorn, ja que és una sola concentració urbana. Per tot això, l'Ajuntament vol aportar a la ciutadania i als empresaris "solucions coherents" i "seguretat jurídica". En aquest sentit, la Guàrdia Urbana ja començarà a multar per no portar la mascareta però no imposarà sancions per altres mesures incomplertes si no són prohibicions avalades per la justícia.

Summary: Colau aplaudeix les mesures del Govern a Barcelona, però li retreu que hagi "arribat tard a l'àrea metropolitana"


Vall d'Hebron ha tractat una nena de l'atròfia muscular espinal infantil abans que presentés símptomes de la malaltia, d'origen genètic. És el primer centre de l'estat espanyol que aconsegueix que un nadó amb la malaltia diagnosticada no la desenvolupi gràcies a l'administració d'un tipus de teràpia genètica. A la Beatriz, que ara té nou mesos, li van fer el diagnòstic prenatal, perquè la mare i el pare, portadors del gen causant de l'atròfia muscular espinal, havien tingut dos fills que van morir durant la lactància a causa de la malaltia. Quan va néixer, i després de confirmar el diagnòstic, Vall d'Hebron va demanar de seguida el tractament, que se li va començar a administrar a les tres setmanes. "Aguanta el cap, s'aguanta assentada; menja sola, sense ennuegar-se, i no necessita cap aparell per respirar", ha subratllat la doctora Francina Munell, del Servei de Neurologia Pediàtrica.  L'atròfia muscular espinal és una malaltia minoritària neurodegenerativa que afecta aproximadament una de cada 6.000 persones.

Summary: Tracten per primer cop a l'Estat una nena amb atròfia muscular espinal infantil abans que en presentés els símptomes


Dels 47 casos detectats a l'Estat, 45 estan actius i tots evolucionen "relativament bé" ACN Barcelona.-El director del Centre de Coordinació d'Alerta i Emergència Sanitàries del Ministeri de Sanitat, Fernando Simón, ha defensat que no són necessaris "nous protocols sanitaris" per evitar la transmissió del coronavirus a personal sanitari, després dels dos casos detectats a Andalusia. Segons ha dit, les mesures de prevenció d'infeccions en general "s'apliquen molt bé". Preguntat per si s'haurien de suspendre grans esdeveniments com les Falles, Simón ha respost que "ara mateix no hi ha informació que ho indiqui". "Si s'ha de fer, es farà. No en tinguin cap dubte", ha afegit. En total s'han registrat 47 casos de coronavirus a l'Estat, 6 dels quals a Catalunya. Dos casos ja es donen per superats i els altres 45 evolucionen "relativament bé".

Summary: El Ministeri de Sanitat no creu que siguin necessaris "nous protocols sanitaris" i no veu motius per suspendre actes


La crisi pel coronavirus va obligar a suspendre el tradicional Mercat del Ram previst per al 3, 4 i 5 d'abril. Si no s'hagués anul·lat, aquest dijous s'hagués celebrat el pregó que cada any obre una de les cites ramaderes més importants del territori. L'encarregada d'aquesta edició era la catedràtica d'Economia de la Universitat de Barcelona, Elisabet Viladecans. Per recordar la fira, i davant la impossibilitat de poder fer el pregó, l'Ajuntament de Vic ha decidit regalar el llibre que s'edita per a l'ocasió i fer un reconeixement als pregoners de l'any passat. Els ciutadans ja poden llegir al web municipal el pregó  del Mercat del Ram 2019 que van idear Adelina Palacín i Josep Costa, de les Àvies i Avis de la Plaça de Vic per la Llibertat.

Summary: L'Ajuntament de Vic obre al públic de forma telemàtica el pregó de l'any passat del Mercat del Ram


Campuzano insta el govern espanyol a aplicar-se les proclames sobre el compliment de les decisions del TC ACN Madrid.-El portaveu adjunt del PDECat al Congrés, Carles Campuzano, ha registrat aquest dimarts una sol·licitud de compareixença de la ministra de Sanitat, Dolors Montserrat, perquè expliqui si l'executiu espanyol pensa donar compliment a la sentència del Tribunal Constitucional (TC) que deixa a mans de la Generalitat el repartiment dels fons destinats a finalitats socials en base al 0,7% de l'IRPF. "Aquesta és una batalla que Catalunya planteja des de fa molts anys i que guanya de manera reiterada, continuada, precisa i clara davant el TC i el Tribunal Suprem, i durant aquest temps el govern d'Espanya s'ha anat inventant formules legals per eludir el compliment d'aquestes sentències", ha dit. Segons Campuzano, l'incompliment reiterat per part de l'executiu espanyol d'aquestes decisions del TC denota "una actitud absolutament impresentable" contrària "a les proclames polítiques que fa el govern espanyol respecte al compliment de la llei i el respecte al Tribunal Constitucional".  Campuzano ha fet aquestes manifestacions després que el TC notifiqués aquest dilluns una sentència que dóna la raó a la Generalitat de Catalunya en el conflicte de competències que havia plantejat contra una resolució de la secretaria d’Estat de Serveis Socials del maig del 2016 que convocava subvencions per a programes d’interès general a càrrec del 0,7% de l’IRPF.  Els magistrats van desactivar l’estratègia del govern espanyol per recuperar la competència en aquest camp, després que –en vista de les anteriors sentències que donaven la raó al Govern- l’executiu espanyol va aprovar un nou marc normatiu que intentava justificar la seva capacitat de donar les subvencions per la necessitat de gestionar-les de manera centralitzada.  La sentència del TC incorporava també una advertència a l’Estat espanyol perquè compleixi les seves resolucions en aquesta matèria, i li "exigeix" que "abordi sense demora la modificació del marc regulador d’aquestes subvencions’ per no envair novament competències de la Generalitat. El PDECat vol que Montserrat expliqui al Congrés "com donarà compliment" a la sentència del TC. "No acceptem una nova estratagema legal per evitar el compliment d'unes sentències que deixen molt clar que les subvencions per a entitats d'interès social i ambiental han de ser gestionades per les CCAA", ha dit Campuzano.

Summary: El PDECat demana la compareixença de Dolors Montserrat perquè expliqui si acatarà el TC sobre el 0,7% de l'IRPF


La literatura infantil i juvenil de Catalunya serà la convidada de la propera edició de la Fira de Bolonya, que se celebrarà del 3 al 6 d'abril de l'any que ve. Així ho ha avançat aquest dijous l''Ara' i ho ha confirmat el conseller de Cultura, Santi Vila, en la roda de premsa convocada per fer balanç de Sant Jordi. La decisió arriba després de més de tres anys de feina, ja que Àlex Susanna, llavors director adjunt de l'Institut Ramon Llull (IRL), va anunciar en una entrevista a l'ACN el 2013 la intenció de fer possible la invitació en aquesta fira, una de les més importants de literatura il·lustrada. Vila ho ha qualificat d'"excel·lent notícia" que suposarà un "estímul" més per a la literatura del país.  La Fira del Llibre Infantil de Bolonya (Bologna Children’s Book Fair,) és la fira professional de referència internacional per al sector del llibre infantil i juvenil. Amb més de 50 anys de trajectòria, la fira de Bolonya és la de major projecció internacional del sector del llibre infantil. La distinció com a convidat d’honor comportarà el foment de l’exportació del llibre infantil i juvenil; la promoció de la internacionalització dels il·lustradors catalans i balears i la consolidació de la imatge de marca de la il·lustració catalana contemporània.   L’edició de 2017 de la Fira tindrà lloc del 3 a 6 d’abril. La literatura feta en català hi tindrà una exposició de 400m2 dedicada a la il·lustració; un programa d’activitats professionals; un programa d’activitats professionals en el sector de la il·lustració, la creació literària, la traducció i l’edició digital; una mostra d’il·lustradors a la ciutat de Bolonya; accions amb les biblioteques i entitats del sector a la ciutat. També  comportarà la visita d’editors internacionals a Barcelona.

Summary: Catalunya serà el país convidat a la Fira del Llibre Infantil i Juvenil de Bolonya el 2017


La Plataforma Antifeixista de Girona denuncia que les càrregues dels Mossos d'aquest dijous a la Plaça U d'Octubre de 2017 abans de l'acte de VOX van ser un "acte de tortura retransmès en directe". Des del col·lectiu asseguren que bona part dels agents anaven sense identificar i que l'actuació de la Brigada Mòbil responia a "consignes polítiques". L'advocat del jove detingut per la policia, Benet Salellas, ha explicat que prendran accions judicials contra els Mossos pels fets d'aquest dijous. "Les imatges parlen per si soles. No és només un agent ni només un cop", ha reblat Salellas. El portaveu de la plataforma, Miquel Toll, també ha aprofitat per demanar al president de la Generalitat, Quim Torra, que "cesi immediatament" el conseller d'Interior, Miquel Buch.

Summary: La Plataforma Antifeixista denuncia que l'actuació dels Mossos a Girona va ser un "acte de tortura retransmès en directe"


La direcció del PDeCAT presentarà dissabte al Consell Nacional la seva proposta per ordenar l’espai amb JxCat, tal com ha pogut saber l’ACN. Es tracta de la primera passa formal que fa el partit que presideix David Bonvehí de cara al procés que començarà després de l’estiu. La direcció està acabant de tancar la proposta, que podria incloure diverses preguntes als associats a través de les assemblees comarcals. D’altra banda, el Consell Nacional també valorarà els resultats electorals del 28-A i el 26-M, els pactes postelectorals, els comptes del 2018, a més de debatre els informes organitzatiu i polític. Bonvehí accepta integrar la seva formació dins d’un nou partit sota les sigles de JxCat, sempre i quan es mantingui la ideologia del PDeCAT, que de fet és qui té els drets de la marca de Junts per Catalunya.

Summary: La direcció del PDeCAT presentarà dissabte al Consell Nacional la proposta per ordenar l’espai amb JxCat


La Universitat Politècnica de Catalunya (UPC) i la patronal Pimec han signat aquest dimecres un conveni amb l’objectiu d’establir un marc de col·laboració per fomentar la transferència de coneixement i tecnologia de l’àmbit universitari  als sectors productius, potenciant la innovació i la competitivitat del teixit empresarial de les petites i mitjanes empreses. El rector de la universitat, Francesc Torres, i el president de Pimec, Josep González, han estat els encarregats de signar el conveni. Amb aquest conveni, la UPC, com a líder en l’entorn de la indústria 4.0, vol contribuir a implementar a les pimes catalanes processos d’innovació per millorar la seva competitivitat global.

Summary: Pimec i la UPC signen un conveni per fomentar la innovació entre les petites i mitjanes empreses


El Castell de Falset - Museu Comarcal s'ha inaugurat aquest dissabte al migdia a Falset (Priorat) amb dues sales dedicades a la història del municipi i de la comarca. Amb l'obertura d'aquest espai museístic es dona solució a un equipament llargament reivindicat, atès que des del tancament el 2005 del museu gestionat pel Centre d'Estudis Falsetants, el municipi no tenia un museu patrimonial de caràcter local i comarcal. "Avui passem de la història del passat a la història del present i ens projectem al futur", ha afirmat el batlle, Jaume Domènech. Per la seva part, Anton Vidal, president del Centre d'Estudis Falsetants, ha qualificat la posada en marxa del museu de "gran dia" perquè diu que "fa molts anys que estaven esperant aquest moment". El Castell de Falset - Museu Comarcal ha obert les portes al públic aquest dissabte per mostrar les peces i els "objectes que han estat tancats en calaixos i caixes des de fa molt de temps", ha explicat el batlle, Jaume Domènech.  Des de la posada en marxa del Centre d'Estudis Falsetants, l'any 1965,  l'associació havia volgut materialitzar aquest equipament. Així, es recupera un espai museístic, atès que l'any 2005 el museu, gestionat per aquesta entitat, va tancar. "Ha estat un procés llarg i altament reivindicat per l'associació", ha afirmat l'alcalde. "Avui és un gran dia, la sensació és inexplicable per tots els companys que han estat lluitant perquè el dia d'avui es pogués produir", ha celebrat el president del Centre d'Estudis Falsetants.  Vidal ha reconegut que encara s'ha d'acabar de "perfeccionar" espais, però ha insistit en el fet que es tracta d'un dia "emotiu" per tota la gent del poble i de la comarca, perquè diu, que s'ha "salvaguardat el patrimoni, el llegat històric d'una entitat privada que ha passat a la pública". El museu explica de forma "transversal" la història del municipi i de la comarca. Conté peces de l'entitat falsetana Es tracta de dues plantes que estan dedicades a la mort a la prehistòria; el plom i el comerç marítim en temps dels ibers i els romans; el naixement de Falset i l'edat mitjana, i els temps de guerra en època moderna. A més, també s'ha inaugurat una exposició temporal que repassa la història del Museu, des dels seus orígens, amb figures com l'intel·lectual i periodista Salvador Estrem i Fa. Amb la inauguració de l'equipament, es pretén potenciar l'atractiu turístic del territori.  "Hem d'intentar que al final aquesta harmonia sigui positiva i que s'articuli a través dels museus tota una xarxa dintre de la comarca amb  visites turístiques i culturals", ha raonat Domènech.  Amb tot, el museu encara té pendent una segona fase per completar la museïtzació. Aquesta incorporarà una exposició dedicada a la Guerra Civil Espanyola i a la geologia i s'instal·laria a la tercera planta del castell.  Pel que fa a la primera fase del projecte ha tingut un pressupost d'uns 200.000 euros, segons ha detallat el batlle. El consistori espera assolir entre 7.000 i 8.000 visitant anualment L'alcalde falsetà aspira a aconseguir les mateixes xifres de visitants que tenia el Museu del Vi, ubicat abans en el nou Museu Comarcal. D'aquesta manera, es marca com a objectiu assolir entre els 7.000 i 8.000 visitants anuals. "Mirarem d'augmentar el seu nombre, perquè volem que el museu tingui vida", ha assegurat Domènech. Durant el mes de setembre l'entrada a l'equipament serà gratuïta per tots aquells que visitin l'espai.

Summary: Falset inaugura el Museu Comarcal al Castell després d'anys reivindicant-lo


Bankinter va registrar un benefici net de 109,1 MEUR durant el primer semestre, un 64,7% menys respecte al mateix període de l'exercici anterior. Segons ha detallat l'entitat a través d'un comunicat, aquest descens es deu a les provisions extraordinàries per fer front a la crisi del coronavirus, que durant els sis primers mesos de l'any s'han situat en els 192,5 MEUR. No obstant això, el banc defensa que, malgrat la situació actual, el seu balanç demostra la "fortalesa" d'un model de negoci amb "xifres rècord". Entre gener i juny, el seu marge brut –ingressos generats menys el seu cost de producció- va créixer un 7,6% interanual, fins als 863,2 MEUR, mentre que la ràtio de morositat es va situar en el 2,5%, inferior al trimestre passat. Pel que fa a la solvència, Bankinter va tancar el semestre amb una ràtio de capital CET1 'fully-loaded' de l'11,8%, un percentatge que és 1.400 MEUR superior als requeriments mínims del Banc Central Europeu (BCE). Per altra banda, la rendibilitat sobre recursos propis (ROE) és del 7,56%, aproximadament mig punt per sobre la mitjana del sector a l'Estat. Els actius totals del grup al tancament del semestre van arribar a 92.820 MEUR, un 12,2% més en comparació al primer semestre de 2019, mentre que la inversió creditícia a clients va experimentar un creixement del 7,4% interanual, fins als 63.613,2 MEUR.

Summary: Bankinter redueix un 64,7% el benefici durant el primer semestre després de fer provisions per 192,5 MEUR


Rafael Hernando qualifica de "surrealista" la possibilitat i recorda que el PP "no pot estar permanentment al bar" ACN Madrid.-El portaveu del PP al Congrés dels Diputats, Rafael Hernando, ha qualificat aquest dimarts de "surrealista" la possibilitat d'una abstenció del PP a la investidura de Sánchez per evitar que el líder dels socialistes hagi de dependre dels vots de Podem. "Això és com si al Barça li demanen que no jugui quatre partits a la lliga per veure si el Madrid pot remuntar. Estic segur que alguns de vostès es posarien les mans al cap i no passarà", ha sentenciat Hernando en roda de premsa a la cambra baixa. Ha assegurat que la qüestió no és abstenir-se només a la investidura sinó que la governabilitat demanaria fer-ho durant tota la legislatura, i "el PP no pot estar permanentment al bar". "Els ciutadans han determinat que hi ha una formació política que té 30 escons més que els de la següent", ha dit.

Summary: El PP descarta una abstenció a la investidura de Sánchez: "Això és com demanar al Barça que no jugui quatre partits"


El Departament d'Empresa i Coneixement, a través de la Direcció General de Turisme (DGT) ha posat en marxa un nou servei d'informació turística per missatgeria instantània, accessible tant des de l’ordinador com a través de dispositius mòbils. En tractar-se d’una eina de conversa per missatgeria instantània, els usuaris poden rebre resposta a les seves consultes de manera immediata des del servei centralitzat de l’Oficina de Turisme del Palau Robert. Amb capacitat per respondre en més de 90 idiomes, l’horari d’atenció és de 10 a 20 hores els dies laborables i de 10 a 14.30 hores els diumenges i festius. Per accedir al servei, que s’ha posat en funcionament coincidint amb la temporada d’estiu, només cal entrar al web www.mensaxe.com/otcbarcelona o escanejar el codi QR facilitat per l’oficina i seguir les instruccions. Amb la incorporació del nou servei s’espera ampliar el nombre de peticions ateses des de qualsevol lloc del món i amb la comoditat per l’usuari de rebre’n una resposta tan immediata com si visités presencialment alguna de les oficines d’informació turística. Aquesta iniciativa segueix la línia d’altres accions impulsades des de la Generalitat, que compta amb una exhaustiva tradició en l’ús de les TIC en l’àmbit turístic. Algunes d’elles són els diferents perfils promocionals de l’Agència Catalana de Turisme (ACT) a les xarxes socials (Facebook, Twitter, YouTube i Instagram), el canal de Twitter corporatiu @turismecat o el servei d’atenció Ask the office gestionat a través de la pàgina de Facebook Catalunya Experience.   Més de 435.000 consultes a les oficines de turisme En dades del 2016, les oficines de turisme van atendre, entre peticions presencials i telemàtiques, un total de 435.163 consultes de gener a desembre de l’any passat. D’aquestes, els principals mercats d’origen dels visitants a les oficines de turisme són, per aquest ordre, el català (26,84%), l’espanyol (17,02%) i el francès (12,82%), seguits de l’anglès (8,21%), l’alemany (5,45%), l’holandès (5,02%), l’italià (3,90%), el rus (2,90%), el belga (2,39%) i l’estatunidenc (1,95%). Pel que fa a segments turístics, el més demandat, present en quasi el 70% de les consultes, ha estat el de turisme cultural. Altres segments que han despertat l’interès dels visitants a les oficines de turisme han estat el turisme de compres i el turisme de natura.   Més d'1 milió de seguidors al Facebook Catalunya Experience L’Agència Catalana de Turisme és pionera en la promoció turística a les xarxes socials. El Facebook Catalunya Experience, que té més d’1 milió de seguidors, és un referent en l’ús de les TIC i de fórmules innovadores a Internet per promocionar l’oferta turística catalana. El 2014 l’ACT va convidar a cinc videoartistes de prestigi internacional perquè realitzessin cinc creacions per promocionar Catalunya a través de Vimeo i YouTube. El resultat van ser cinc vídeos de gran qualitat que es poden veure al canal YouTube del Catalunya Experience.  De la mateixa manera, l’any 2012 l’Agència Catalana de Turisme va ser pionera en organitzar un viatge amb instagramers internacionals per promocionar l’oferta turística de Catalunya, i l’acció va tenir tanta repercussió que ha estat imitada posteriorment per altres destinacions. A més a més, des del 2009, organitza viatges amb bloguers per promocionar la destinació catalana.

Summary: La Generalitat ofereix un nou servei d'informació turística per missatgeria instantània en més de 90 idiomes


El govern espanyol ha decidit aquest dimecres respondre a la votació del Parlament de Catalunya –que ha aprovat les conclusions de la Comissió d'Estudi del Procés Constituent- presentant un nou requeriment d'incompliment de sentència davant el Tribunal Constitucional. El president del govern espanyol en funcions, Mariano Rajoy, ja ha encarregat a l'Advocada de l'Estat que redacti el document que aprovarà aquest divendres el consell de ministres. El mateix Rajoy ha trucat després als líders de les tres altres grans formacions espanyoles, Pedro Sánchez, Pablo Iglesias i Albert Rivera, per comunicar-los aquesta decisió.

Summary: El govern espanyol respon a la votació del Parlament amb un nou requeriment d'incompliment de sentència davant el TC


El líder del PPC, Xavier García Albiol, ha avançat aquest dimecres en una entrevista a RAC-1 que l'executiva del PP acceptarà "conceptualment" les sis condicions exigides per C's per tal de començar a negociar la investidura de Mariano Rajoy. Ara bé, Albiol ha subratllat que, en una negociació, no es recull ni el 100% del que planteja un interlocutor ni el 100% del que planteja l'altre i, per tant, els equips negociadors hauran d'acabar de perfilar-ne el contingut. Per boca del seu secretari de comunicació, Fernando de Páramo, C's va deixar clar aquest passat dimarts que no negociaria "ni una coma" d'aquestes sis exigències. "L'important és desenvolupar-les", ha opinat el líder dels populars catalans , que ha recalcat el compromís del PP en la lluita contra la corrupció. Pel que fa a l'exalcaldessa de València i avui senadora, Rita Barberà, Albiol ha recordat que no està investigada pels tribunals –per molt que la Fiscalia ja ho hagi demanat- i deixa en les seves mans la continuïtat al Senat.

Summary: Albiol apunta que el PP acceptarà "conceptualment" les condicions de C's però adverteix que s'hauran de perfilar


Els Comitès de Defensa de la República (CDR) de Lleida han sortit aquest migdia en columnes des de sis barris de la ciutat per omplir carrers i places de llaços grocs per reclamar l'alliberament dels independentistes presos i el retorn dels qui estan a l'estranger. Tots els grups han confluït a la plaça de Cervantes, triada per ser el lloc on es va erigir l'antiga presó provincial i el monòlit franquista.  Els CDRs asseguren que "la lluita d'un poble s'expressa també en el seu espai públic" i amb aquesta acció batejada com  #EnllacemLleida han volgut tenyir Lleida de groc "contra la normalització de l'excepció". No hi ha hagut incidents però, segons fonts dels Comitès, la Guàrdia Urbana ha identificat cinc dels participants de les columnes de Cappont i Guindàvols i els han demanat que no continuessin penjant els llaços. Les columnes han sortit de la batejada com a plaça 1 d'octubre, davant del CAP de Cappont; del casal de la Mercè de la Mariola; de la plaça Ricard Vinyes; de la plaça del Clot de la Granotes; de la passarel·la dels Camps Elisis i de l'institut Guindàvols. A la plaça Cervantes han acabat confluint un centenar de persones que s'han reunit al voltant d'un llaç groc gegant. S'ha llegit un manifest i dos poemes i l'acte ha acabat amb el cant dels Segadors. A cada grup hi havia persones amb escales per poder penjar els llaços a punts elevats i dificultar que puguin ser retirats. Jordi Alsina, del CDR de la Zona Alta, ha afirmat que "una vegada més, i no ens en cansarem, volem posar de manifest les mancances democràtiques que patim en aquest país, com es demostra amb la gent que és a la presó per les seves idees" i ha afegit que "respectem els qui no pensen com nosaltres i no ens hi enfrontem quan treuen els llaços, sabem que tenen una durada limitada, però els ho posem difícil perquè durant el màxim de temps possible es faci palesa la reivindicació de llibertat pels qui defensen les seves idees de forma pacífica". Una altra participant a l'enllaçada de la plaça Ricard Vinyes, la Montse Marco, ha assegurat que "és necessari que tothom col·labori amb allò que pugui, hem de ser persistents, perseverants, i donar la tabarra fins que alliberin els presos polítics". També ha dit amb contundència que "tothom diu que la gent s'està cansant però crec que no, que s'està reservant per quan convingui fer el cop final". Ruben López, del CDR de la Mariola-Escorxador, ha afegit que amb l'enllaçada d'aquest diumenge s'ha volgut demostrar que, "a diferència dels qui tenen actituds a vegades violentes quan hem sortit a fer accions similars, nosaltres ho fem a cara descoberta, amb alegria, de dia, anem tots a una i animem a tothom que entengui el que estem reivindicant". Respecte a la situació política actual i les dificultats per investir un president i formar Govern, els membres del CRD han coincidit a reclamar als polítics independentistes que "estiguin a l'altura del que reclama la gent que els ha votat". "Són els nostres representants, per això els hem votat, i esperem que facin un paper digne", ha afirmat Xènia Pardo, del CDR de la Zona Alta.

Summary: Sis columnes dels CDRs de Lleida pengen llaços grocs en solidaritat amb els independentistes presos o a l'estranger


Interior ha rebatut aquest dimecres a l'Ajuntament de Barcelona que la implicació dels Mossos en la problemàtica dels narcopisos al barri del Raval és "total". Fonts del Departament han mostrat la sorpresa per les declaracions de la tinent d'alcaldia i alcaldessa accidental de la capital catalana, Janet Sanz, que aquest dimarts demanava més implicació de la conselleria encapçalada per l'exregidor de l'Ajuntament Joaquim Forn. Com a mostra d'aquesta implicació, des del Departament s'al·ludeix a una operació conjunta amb la Guàrdia Urbana contra el tràfic de drogues al barri que va tenir lloc el 10 d'agost. En el marc d'aquell operatiu es van tapiar tres immobles situats als carrers Sant Gil i Cardona des d'on, presumptament, es traficava amb drogues. Interior posa també aquest operatiu com a exemple de les relacions "excel·lents" entre la Guàrdia Urbana i el cos dels Mossos d'Esquadra. D'altra banda, Interior també ha volgut puntualitzar que hi hagi una reunió prevista per a la setmana passada amb l'Ajuntament de Barcelona per parlar específicament d'aquest tema. En tot cas, des de la conselleria s'indica que la reunió estava pactada des de que Forn va assumir el càrrec de conseller i que tot just ara s'ha agendat. Es tracta d'una reunió per parlar de temes d'actualitat en què, òbviament, aquest hi sortirà, però en cap cas, insisteixen, s'ha organitzat específicament a l'entorn de la problemàtica.

Summary: Interior rebat a l'Ajuntament de Barcelona que la implicació dels Mossos als narcopisos és "total"


El president, Quim Torra, ha assegurat aquest dilluns que "a més cultura, més democràcia i a menys cultura, més populisme". Torra ha fet aquestes declaracions en l'acte de cloenda de l'any Pompeu Fabra al TNC. "M'agradaria que s'acabessin els empresonaments i els exilis al nostre país i més que mai voldria tenir un record per tots els companys presos polítics que són en vaga de fam", ha manifestat el president. L'acte, en el qual també hi ha participat la consellera de Cultura, ha servit per acomiadar la commemoració dels 150 anys del naixement del lingüista i els 100 de la publicació de la 'Gramàtica catalana'. Unes 700 activitats s'han programat durant tot l'any 2018 en el marc de la commemoració.

Summary: Torra: "A més cultura, més democràcia i a menys cultura, més populisme"


La Universitat Rovira i Virgili (URV) reduirà l'oferta de màsters de cara al curs vinent. La universitat treballa per suprimir aquells que tenen menys alumnes i que econòmicament suposen pèrdues. "Hi ha màsters ineficients, amb sis o vuit alumnes, i mantenir aquest model és totalment inviable", explica la rectora, María José Figueras, en una entrevista a l'ACN. Figueras també aposta per reduir el nombre de professors associats i d'assignatures optatives que s'ofereixen en alguns estudis de grau. Les mesures es prenen el context de la crisi de la covid-19 que, segons estima Figueras, suposarà un impacte econòmic de 6,5 milions d'euros a la URV.  La decisió d'eliminar màsters també es fonamenta en el fet que les preinscripcions per al curs vinent d'aquesta modalitat d'estudis ha caigut un 13%. "Màsters que durant anys han estat ineficients perquè tenien menys demanda que oferta i que no complien uns mínims, estem intentant que no s'activin per no gravar el sistema", concreta la rectora. Ara, l'aposta és "augmentar el número d'estudiants als ensenyaments on tenim més demanda que oferta" perquè suposaria uns ingressos gairebé nets que serien "importants per a la institució". Des del rectorat ja han començat a donar indicacions als responsables d'aquests màsters perquè plantegin com poden reubicar el professorat. Tot i això, Figueras és conscient que és una decisió complicada, ja que en ocasions les persones que estan al capdavant dels ensenyaments són també les que els han organitzat. "Això es fa en un moment en que no hi podem ser presencialment i és dur fer-ho online", lamenta. En una situació similar es troben algunes assignatures optatives de les titulacions de grau. "Tenim ensenyaments amb més optatives de les que marca la llei, i això també és una despesa addicional", comenta. Per tant, també és probable que algunes s'eliminin. I darrere moltes d'aquestes matèries hi ha els professors associats, una figura que en temps de crisi econòmica Figueras també és partidària de reduir. Tot plegat obligarà doncs, a una "reestructuració interna" dels estudis de grau. En la seva opinió, es tracta de tenir "una visió global" per tal de "crear i remodelar el futur de la institució".  Impacte de 6,5 milions d'euros Segons les estimacions de la rectora, la crisi de la covid-19 tindrà un impacte econòmic per a la URV de 6,5 milions d'euros. D'aquests, 5 milions es preveu que siguin per la reducció d'ingressos per matrícules i l'altre milió i mig per inversions en el manteniment de les instal·lacions que no es podran fer. També s'hi ha de comptabilitzar la pèrdua de contractes i serveis que proveïa la universitat i l'anul·lació de fins a vuit congressos, entre altres. En el conjunt de les vuit universitats públiques catalanes, es preveu un impacte de 75,4 milions. Pel que fa a la reducció d'alumnes prevista, Figueras detalla que en gran part és perquè la mobilitat internacional no està garantida, fet que dificulta l'arribada d'alumnes de fora. La rectora comenta que, en termes generals, a les universitats públiques catalanes -i per extensió també a la URV- "el 50% dels estudiants de doctorat són estrangers". En el cas dels màsters, el percentatge és al voltant d'un 40% i en els estudis de grau se situa entorn al 30%, detalla.   A banda, els centres han tingut un augment de despeses, com ara material informàtic i adaptació dels entorns virtuals per poder seguir amb els cursos. En aquest sentit, la rectora posa en valor l'esforç que ha fet la URV per intentar mitigar la bretxa digital d'alguns alumnes a través de l'entrega d'ordinadors i connexions a internet. En les primeres setmanes de curs online la universitat ha rebut set peticions de connexions i sis d'ordinadors. Tot i això, des de la institució creuen que la xifra pujarà quan s'acosti el final de curs. Per aquesta raó, Figueras anuncia que s'han comprat 200 ordinadors més.  Incertesa amb els Erasmus i les pràctiques Les dificultats amb la mobilitat internacional que es preveu en els propers mesos també afectarà els estudiants del programa Erasmus. Tant els que han de marxar com els que han d'arribar procedents d'altres països europeus. "Hi ha universitats de fora que ja ens diuen que no agafaran estudiants", indica. De moment, la URV sí que accepta alumnes vinguts d'arreu. De tota manera, la rectora no descarta que s'hagi de rectificar. "Encara tenim un punt d'incertesa, està tot obert", valora. A més, aprofita per felicitar el personal de l'International Center de la URV per les gestions que han fet en les darreres setmanes per solucionar els problemes que han tingut els alumnes arran de la crisi sanitària. Un altre aspecte que encara està per acabar de resoldre és el de les pràctiques curriculars. Els estudiants que les estaven fent aquest curs, en funció del moment en que es trobessin, s'han substituït per cursos online. En altres supòsits, s'intentaran reubicar de cara a l'estiu o a l'inici del proper curs, "sense cost per a l'estudiant", especifica. En el cas dels alumnes que s'han incorporat als centres mèdics per donar suport al sector sanitari, des de la URV s'intentarà "que s'equipari perquè els hi pugui comptabilitzar com a pràctiques". Final de curs De cara al final d'aquest curs, Figueras es mostra satisfeta per l'adaptació que està tenint tota la comunitat universitària a l'entorn virtual. "La formació a distància s'està fent en més d'un 90%", indica. Tot i això reconeix les dificultats que tenen alguns alumnes per compaginar el confinament amb la seva feina i els estudis. "El que podíem fer era habilitar l'avaluació única per als que no han pogut seguir la continuada, que acabaran el curs com estava previst el mes de juny", assenyala.  Fins i tot, per a l'alumnat que hagi optat per l'avaluació única, amb exàmens finals al juliol i opció de recuperació al setembre, s'intentarà que puguin fer les proves via online. Especialment per evitar que els que viuen fora de Tarragona s'hagin de desplaçar per fer els exàmens. "Estem orgullosos de tot el col·lectiu, mai els estarem prou agraïts. Sent una universitat presencial ara ja quasi que podem competir amb la virtual", afirma. De cara al curs vinent, els escenaris estan oberts. "Tenim previst començar la segona quinzena de setembre, però és una previsió. Si s'ha de passar a l'octubre, es farà", apunta Figueras. També diu que si hi ha una normativa que estableix distàncies de seguretat entre els alumnes, es respectaran, i destaca que el procés de matriculació l'any passat ja va ser tot pràcticament online.

Summary: La URV eliminarà màsters amb pocs alumnes i assignatures optatives per reduir costos


L'exconseller de la Presidència Jordi Turull ha assegurat aquest dimarts que "l'apel·lació del 27 d'octubre", dia que el Parlament va aprovar la declaració d'independència, era "militar més que mai a la pau i al civisme". En les respostes a la seva defensa, exercida per l'advocat Jordi Pina, Turull ha recordat les paraules d'un discurs de l'expresident Carles Puigdemont de finals d'octubre on aquest afirmava que el seu deure era "esgotar totes les vies per trobar una solució dialogada i pactada" i que demanava que es mantingués "el compromís amb la pau i el civisme". Turull també ha lamentat que, l'any 2014, la delegació del Parlament es va trobar amb "l'antidiàleg" al Congrés dels Diputats. Per contrarestar alguns tuits que ha exposat en la sessió del matí el ministeri fiscal, l'advocat de Turull ha citat diverses entrades a Twitter fetes per Turull apel·lant a la "resposta pacífica" i el "civisme" en diferents moments del procés independentista. I Turull ha remarcat que "mai" es va dirigir a la ciutadania perquè s'alcés públicament, violenta i tumultuàriament contra les forces de seguretat de l'Estat. L'exconseller també ha recordat que, durant l'1-O, va recomanar als ciutadans que no anessin als col·legis tancats per la policia o a aquells on hi hagués agents. "Al 90% dels col·legis no hi havia problemes", ha afegit. També ha recordat que l'any 2014 va representar el Parlament juntament amb Marta Rovira i Joan Herrera per demanar al Congrérs dels Diputats el traspàs a la Generalitat de les competències per poder celebrar un referèndum. Turull ha recordat que era una "presa en consideració" i que va ser "l'antidiàleg". "Quan no et voten ni la presa en consideració, vol dir que no hi ha res a parlar", ha dit. Turull ha remarcat que l'acte que Junts pel Sí (JxSí) va celebrar al Teatre Nacional de Catalunya (TNC) per presentar el referèndum es va pagar amb diners del grup parlamentari. També ha dit que el Llibre Blanc es va fer per posar "ciència" als "tòpics" que hi havia al voltant de la independència de Catalunya. Durant el torn de les defenses, l'advocada de Jordi Cuixart, Marina Roig, ha demanat al tribunal visionar un vídeo de la manifestació del 20-S davant d'Economia. Turull ha dit que hi va haver "un ambient festiu, que demostra que no està renyit amb defensar una sèrie de valors, principis, drets, passar-ho bé i de la manera més pacífica". Per la seva banda, a preguntes de la defensa de Carme Forcadell, exercida per Olga Arderiu, Turull ha explicat que les alteracions de l'ordre del dia dels plens estan previstes en el reglament del Parlament i que n'havia vist altres vegades durant la seva etapa parlamentària. També ha assegurat que Forcadell no assistia a reunions del Govern i que només la va veure al Parlament des del moment que va ser conseller.

Summary: Turull: "L'apel·lació del 27 d'octubre era militar més que mai a la pau i al civisme"


El secretari general de Podem Catalunya, Albano Dante Fachin, ha tornat a reclamar aquest divendres a ICV que accepti més pluralitat de veus dins del grup parlamentari de CSQP. En una entrevista a Catalunya Ràdio i després de l'article que va publicar dijous passat a Crític, Fachin ha explicat que entre les propostes de Podem i EUiA "no hi ha gaires diferències", ja que la formació que encapçala Joan Josep Nuet "ha vist molt coherents les propostes" de Podem, i, en canvi, ha assenyalat a ICV com un partit, ara per ara, intransigent. "Si volem fer el que hem vingut a fer (al Parlament), la pluralitat s'ha de veure", ha subratllat. Tot i que, segons ell, no es tracta d'un debat circumscrit exclusivament als noms, Fachin ha insistit en la necessitat que les veus de persones com l'economista Àngels Martínez s'escoltin a la cambra catalana en el debat i negociació dels pressupostos de la Generalitat. Com va anunciar al Crític, la direcció de Podem Catalunya sotmetrà a consideració de les bases la decisió de continuar o no formant part de Catalunya Sí Que Es Pot. Més enllà de la "visibilitat" del partit dins del grup parlamentari i de les propostes de noms que s'han posat sobre la taula els darrers dies, Fachin no ha detallat a Catalunya Ràdio quines són les qüestions de funcionament que l'incomoden. En tot cas, ha explicat que properament es fomentarà un debat obert als 45.000 inscrits del partit del que sortirà la pregunta que finalment se sotmetrà a votació. "CSQP ha de reflectir la pluralitat que tenen els diferents actors que la composen", ha insistit Fachin, que ha lamentat que ICV "bloquegi" els canvis al grup parlamentari. L'única proposta concreta de la que ha parlat ha estat novament la de situar Àngels Martínez Castells com a portaveu econòmica i, per tant, atorgar-li la responsabilitat de liderar les negociacions i el debat de pressupostos en nom de CSQP. Actualment és el portaveu del grup, l'ecosocialista Joan Coscubiela, qui ostenta aquest càrrec i va ser ell, precisament, sobre qui va pivotar l'estratègia del grup en l'últim debat pressupostari. La mala relació entre Fachin i Coscubiela ha estat un dels elements sobre els que més s'ha parlat els darrers dies quan s'ha fixat la vista sobre la crisi de CSQP. "Estic segur que al 97% dels oients que ens escolten no els hi preocupa", ha opinat el líder de Podem Catalunya. Segons Fachin, el debat intern al grup parlamentari va molt més enllà de la relació entre dues persones concretes. La setmana que ve el Parlament viurà el primer dels grans debats del nou període de sessions, el de la qüestió de confiança. "Ara per ara, Puigdemont no ens inspira gaire confiança", ha destacat Fachin, que s'ha mostrat partidari del 'no', tot i que no ho ha fet de forma contundent. Tampoc s'ha posicionat radicalment en contra de permetre la tramitació dels pressupostos del 2017 i ha subratllat que CSQP –en cas que no hi hagi escissió- estarà atent als esdeveniments. "Cap força política es pot negar a seure i parlar de política", ha conclòs.

Summary: Fachin no troba diferències entre les propostes de Podem i EUiA i reclama a ICV que accepti més pluralitat de veus a CSQP


La tercera edició del festival internacional de curtmetratges CurtÀneu, que se celebrarà a les Valls d'Àneu del 9 a l'11 de novembre, projectarà una quarantena de curtmetratges en 12 sessions. Entre ells, destaquen dos curts guanyadors dels Oscar 2017 en les categories de ficció ('Sing Mindenki') i animació ('Dear Basketball'). Un altre dels curtmetratges destacats del CurtÀneu d'enguany és 'Are you Volleyball?', una peça iraniana premiada al Bcn Sports Film Festival, en la qual l'esport es converteix en protagonista. Enguany, el CurtÀneu ha estat reconegut com a membre de Catalunya Film Festivals, del qual formen part certàmens prestigiosos com el Festival Internacional de Cinema Fantàstic de Catalunya de Sitges, el Filmets de Badalona o l'In-Edit de Barcelona. Aquesta distinció suposa rebre una valoració molt positiva de l'aposta del festival per la difusió dels curtmetratges en les zones rurals. Amb la intenció de fer arribar els curtmetratges a més públics de l'entorn rural, el festival projectarà per primera vegada una sessió a la Residència de Gent Gran d'Esterri d'Àneu. Enguany el CurtÀneu s'allargarà en el temps amb sessions al desembre i a l'estiu. Així, el 15 de desembre tindrà lloc a l'Auditori de MónNatura Pirineus, a Son, una sessió especial amb motiu de la celebració del dia Internacional del Curtmetratge, coincidint amb un dels dies més curts de l'any. D'altra banda, l'estiu del 2019 el CurtÀneu tindrà dues sessions especials a l'Alt Àneu i a Escaló.

Summary: La III edició del 'CurtÀneu' porta a les Valls d'Àneu 40 curtmetratges, dos premiats als Oscar


Una persona ha resultat intoxicada lleu per fum a causa de l'incendi de la campana extractora en un pis de Tarragona. L'avís pel foc ha estat a les 15.38 hores i les flames han afectat la cuina d'un habitatge de la vuitena planta d'un edifici del carrer Ramon y Cajal. La persona ferida ha estat traslladada pel SEM a l'Hospital Joan XXIII de Tarragona. Una dotació dels Bombers ha extingit el foc.

Summary: Un intoxicat lleu per fum en l'incendi d'una campana extractora en un pis de Tarragona